
Edrych ymlaen: Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd. 
O fewn y traethawd hwn, bwriedir dadansoddi yn feirniadol disgwyliad Llywodraeth Cymru o ymgorffori llythrennedd, rhifedd a chymhwysedd digidol fel cyfrifoldebau trawsgwricwlaidd o fewn y cwricwlwm newydd. Fel rhan o’r newidiadau i’r cwricwlwm, nodir y dylid addysgu llythrennedd, rhifedd a chymhwysedd digidol yn drawsgwricwlaidd. Amlinellir fod y sgiliau yma yn “sylfaen i bron pob math o ddysgu ac sy’n hanfodol er mwyn gallu cymryd rhan yn llwyddiannus a hyderus yn y byd modern” (Donaldson, 2015, t. 40). Awgrymir fod angen symud tuag at ddysgu sy’n bwrpasol ac yn berthnasol i blant a phobl ifanc er mwyn iddynt dyfu’n ‘ddysgwyr gydol oes’.
Trafodir y materion sydd angen eu hystyried fel rhan o ymgorffori’r cyfrifoldebau yn drawsgwricwlaidd. Y themâu o dan sylw fydd gwybodaeth pwnc athrawon, cynllunio, asesu disgyblion a’r adnoddau sydd ar gael. 
Noda Llywodraeth Cymru (2013, t.8) y dylai dysgwyr “fod yn hyddysg mewn llafaredd...darllen...ac ysgrifennu ar draws y cwricwlwm”. Amlyga Donaldson (2015, t.40), “there is a real danger that we are teaching the mechanics of writing but giving the children nothing to write about”. Cefnoga hyn yr angen i ymgorffori llythrennedd o fewn meysydd eraill er mwyn darparu cyd-destunau perthnasol i ddisgyblion gymhwyso’u sgiliau. 
Cydnabu Donaldson (2015, t.41) fod angen cyfleoedd ar blant i “atgyfnerthu’r hyn a ddysgwyd mewn ffordd briodol”. Atega Grigg (2015) fod plant yn dysgu mathemateg yn well pan fyddant yn gweld pwrpas ynddo. Cyfir trafferthion pan na fydd disgyblion yn gallu cysylltu’r hyn a wnânt i gyd-destunau bywyd go iawn. 
Nodwyd bod cymhwysedd digidol cyn bwysiced â llythrennedd a rhifedd yn yr oes sydd ohoni (Arthur, Crick a Hayward, 2013; Grigg, 2015). Cydnabyddir pwysigrwydd addysgu sgiliau digidol i ddysgwyr gan y bydd 65% o ddisgyblion heddiw yn gweithio mewn swyddi sydd ddim yn bodoli eto oherwydd datblygiadau yn nhechnoleg (World Economic Forum, 2016). Cred Williams (dyfynnwyd yn Dysgu Cymru, 2016) fod angen addysgu plant i wneud mwy na defnyddio technoleg ond hefyd sut mae’r technolegau yn gweithio a sut y gellir eu defnyddio mewn modd creadigol a beirniadol er mwyn eu paratoi ar gyfer defnyddio’r sgiliau yma yn y byd gwaith. 
[bookmark: _Hlk531945541][bookmark: _Hlk531945518]Amlyga Donaldson (2015) mai’r her fwyaf wrth ymgorffori’r medrau yn drawsgwricwlaidd yw sicrhau eu bod nhw’n cael sylw dilys o fewn gwersi ac nid yn cael eu hychwanegu ar y diwedd er mwyn ticio blwch. Mae’n debygol fod llawer o athrawon yn cynllunio fel yr arferant ond yn ceisio ychwanegu llythrennedd, rhifedd a chymhwysedd digidol fel ôl-ystyriaeth gan greu cysylltiadau arwynebol a dibwrpas. Rhaid cofio na ddylid cynnwys llythrennedd, rhifedd a chymhwysedd digidol o fewn gwers os nad yw’n berthnasol neu’n cyfoethogi’r dysgu ymhellach. Mae’n bwysig fod y cysylltiadau yn ymddangos yn naturiol. Atgyfnertha Llywodraeth Cymru (2015) bod angen i ysgolion wneud mwy i ymgorffori’r cyfrifoldebau mewn modd ystyrlon. Amlygir felly y dylai llythrennedd, rhifedd a chymhwysedd digidol fod yn flaenoriaeth o fewn cynlluniau’r ysgol ac y dylai athrawon cynllunio gweithgareddau yn deillio ohonynt yn hytrach nag i’r gwrthwyneb. 
Mae’n ymddangos bod safonau cynllunio yn gwella wrth i ESTYN (2018a, t.24) adrodd bod disgyblion mewn ysgolion rhagorol yn “cymhwyso’u medrau llythrennedd, rhifedd a TGCh yn eithriadol o dda” ar draws y cwricwlwm. Er hyn, mae angen i chwarter o ysgolion gwella safon eu cynllunio er mwyn darparu cyfleoedd ystyrlon i gymhwyso’r medrau yn drawsgwricwlaidd (ESTYN, 2018a). 
Ar brofiad addysgu diweddar, defnyddiais lythrennedd o fewn cyd-destun hanesyddol yng Nghyfnod Allweddol 2 e.e. wrth i blant ysgrifennu dyddiadur o bersbectif faciwî. Sylweddolais fod yr ysgol wedi ychwanegu colofn yn ei chynllun tymor canolig yn nodi cysylltiadau â’r Fframwaith Llythrennedd ar gyfer iaith. Diddorol yw nodi nad oedd yna golofn debyg ar gyfer rhifedd. Noda ESTYN (2017) er bod safonau wedi codi ers cyflwyno’r Fframwaith Llythrennedd a Rhifedd, nid yw dysgwyr yn cael digon o gyfleoedd i gymhwyso’u medrau rhifedd ar draws y cwricwlwm. Gwelwyd yn y Cyfnod Sylfaen, fod yna gyswllt cryf rhwng llythrennedd a rhifedd o fewn y meysydd dysgu. Amlyga ESTYN (2016) fod dysgwyr yn cymhwyso eu sgiliau rhifyddol yn gyson o fewn eu dysgu bob dydd yn y Cyfnod Sylfaen. Byddai’n fuddiol petai ysgolion yn medru datblygu eu cynlluniau tymor canolig, yn enwedig yng Nghyfnod Allweddol 2, ac awgrymu cyfleoedd posib i ddysgwyr i ymarfer eu sgiliau rhifedd o fewn cyd-destun trawsgwricwlaidd. Awgryma ESTYN (2017) bod angen i ysgolion fapio’r fframweithiau yn erbyn y cwricwlwm er mwyn amlygu unrhyw fylchau o ran addysgu. Pwysleisia ESTYN (2018b) nad yw’r llinyn ‘data a meddwl cyfrifiadurol’ yn cael yr un sylw o fewn ysgolion. O ganlyniad, noda ESTYN (2016) nad yw disgyblion yn meddu ar sgiliau megis llunio taenlenni a dehongli data. 
[bookmark: _Hlk531945640]Mae’n amlwg mai athrawon fydd yn gyfrifol am weithredu’r tri chyfrifoldeb ac felly rhaid ystyried a oes ganddynt wybodaeth ddigonol i drosglwyddo’r sgiliau yma yn effeithiol i’r disgyblion ar draws y cwricwlwm. Adrodda ESTYN (2017) fod prinder yng nghyfleoedd i ddatblygu rhifedd ar draws y cwricwlwm o ganlyniad i ddiffyg hyder a gwybodaeth bynciol athrawon. Noda Daly, Pachler a Pelletier (2009) fod gan nifer o athrawon ddiffyg hyder yn eu defnydd o dechnoleg hefyd. O brofiad personol, cytunaf gyda hyn. Gwelwyd yn aml ar brofiadau addysgu bod athrawon yn datgan ‘nad oeddent yn dda gyda thechnoleg’ ac yn ceisio eu hosgoi. Rhaid mynd i’r afael â’r meddylfryd hwn er mwyn addysgu cymhwysedd digidol yn effeithiol. Pwysleisia ESTYN (2016) fod ymgorffori’r cyfrifoldebau trawsgwricwlaidd yn herio ymarferwyr i ddatblygu eu dysgu proffesiynol. Cysyllta hyn â’r safon ‘Dysgu Proffesiynol’ o fewn y safonau newydd (Llywodraeth Cymru, 2018). Mae angen i athrawon fod yn hyderus yn eu galluoedd personol er mwyn medru trosglwyddo’r sgiliau i’r plant ac felly rhaid iddynt ddatblygu eu gwybodaeth bersonol. 
Pwysleisia Shulman (1986) fod angen i athrawon gael tri gwahanol fath o wybodaeth sef gwybodaeth gadarn am y pwnc o dan sylw, gwybodaeth bedagogaidd effeithiol a gwybodaeth o’r cwricwlwm er mwyn fedru addysgu yn llwyddiannus. Mae’n hanfodol felly fod gan athrawon gwybodaeth ddigonol am y cyfrifoldebau er mwyn eu haddysgu yn hyderus ac i adnabod cyfleoedd pwrpasol i’w defnyddio. Mae’n bwysig fod athrawon yn cydnabod y gwahaniaeth rhwng llythrennedd ac iaith a rhwng rhifedd a mathemateg ac yn eu defnyddio yn gywir. Pwysleisia Llywodraeth Cymru (2013) fod angen cyfleoedd ar ddysgwyr i gymhwyso eu sgiliau llythrennedd a rhifedd yn drawsgwricwlaidd nid yn unig mewn gwersi Cymraeg a Mathemateg. Rhaid cyfaddef, nad oeddwn yn hollol ymwybodol o’r gwahaniaeth rhwng llythrennedd ac iaith a rhifedd a mathemateg tan yn ddiweddar. Wrth ddatblygu fy ngwybodaeth bersonol am hyn, teimlaf lawer mwy hyderus yn eu trosglwyddo mewn modd effeithiol i’r dyfodol.
Ar brofiad addysgu diweddar, sylweddolais fod yr athro yn ystyried fod cwblhau taflenni gwaith ar fformat electronig ar y cyfrifiaduron yn diwallu gofynion y Fframwaith Cymhwysedd Digidol ar gyfer Blwyddyn 6. Amlyga hyn nad oedd ganddo ddealltwriaeth gref o’r fframwaith am nad oedd hyn yn bwrpasol. Cydnabyddir fod y Fframwaith Cymhwysedd Digidol wedi bodoli ers 2016 ac felly rhaid ystyried pam nad oes gan athrawon ddealltwriaeth glir ohono erbyn hyn. Noda ESTYN (2017) fod y disgwyliadau ar gyfer y Fframwaith Cymhwysedd Digidol llawer uwch na ThGCh, ac felly rhaid gwneud ysgolion yn ymwybodol o hyn.
Esbonia Didau (2014) fod angen i athrawon fod yn ymwybodol o sut mae llythrennedd yn cyfoethogi dysgu o fewn pynciau gwahanol, a’i ddefnyddio er mwyn gwella dealltwriaeth plant o’r wers. Mae’n dadlau fod llesteirio cyfleoedd plant i ymarfer eu sgiliau yn gyson yn atal y wybodaeth rhag cael ei storio yn y cof tymor hir. Atgyfnerthir pwysigrwydd gwybodaeth pwnc dwfn er mwyn adnabod cyfleoedd perthnasol i ymgorffori llythrennedd a hefyd rhifedd a chymhwysedd digidol ar draws y cwricwlwm. Noda Llywodraeth Cymru (2018) fel rhan o’r safon ‘Addysgeg’ newydd, y dylai athrawon hyrwyddo dysgu drwy ddefnyddio “cyd-destunau bywyd go iawn, dilys” er mwyn atgyfnerthu dealltwriaeth y dysgwyr. 
Yn ogystal â hyn, mae angen gwybodaeth bedagogaidd er mwyn trosglwyddo’r sgiliau yma yn effeithiol i’r disgyblion. Gan fod y cwricwlwm yn newid, mae’n bwysig fod gan athrawon ddealltwriaeth o hyn ac yn medru addasu eu harferion er mwyn cydymffurfio â’r newid hyn. Amlyga Payton a Hague (2010) fod angen cefnogi athrawon i drawsnewid eu gwybodaeth bresennol e.e. sgiliau meddwl uwch a’u cymhwyso i gyd-destun digidol er mwyn datblygu sgiliau digidol y disgyblion yn effeithiol. 
Anoga ESTYN (2018b) bod ysgolion yn cynnal arfarniad o sgiliau digidol presennol staff ac yn cynllunio hyfforddiant pwrpasol yn deillio o hyn er mwyn codi hyder athrawon i addysgu’r Fframwaith Cymhwysedd Digidol. Darperir rhaglenni dysgu proffesiynol gan gonsortia rhanbarthol am lythrennedd, rhifedd a chymhwysedd digidol a rhai ohonynt yn benodol ar gyfer athrawon newydd gymhwyso er mwyn mynd i’r afael â hyn (ERW, 2018). 
Pwysleisia ESTYN (2018b) fod hefyd angen ystyried sgiliau digidol athrawon dan hyfforddiant o fewn canolfannau hyfforddi athrawon. Credir fod y ddarpariaeth yn amrywio yn ormodol ac nad yw myfyrwyr yn cael digon o gyfleodd i wella eu medrau er mwyn ymdopi â’r Fframwaith. Mae’n holl bwysig fod darpar athrawon yn ymwybodol o sut mae’r cwricwlwm yn newid a’u bod nhw’n gwbl hyderus yn eu medrau personol er mwyn addysgu’r sgiliau yma yn llwyddiannus. Sylwyd o brofiad personol bod sgiliau llythrennedd a rhifedd myfyrwyr yn cael eu harchwilio ond nid eu sgiliau digidol. Teimlaf nad yw fy ngwybodaeth am gymhwysedd digidol yn ddigonol i fedru trosglwyddo’r holl sgiliau yn effeithiol i ddysgwyr. Byddai’n fuddiol petai archwiliad o sgiliau digidol darpar athrawon yn cael ei chynnal yn ogystal ag athrawon presennol a hyfforddiant yn cael ei ddarparu er mwyn mynd i’r afael â hyn. Pwysleisia Furlong (2015) fod angen i’r gwaith o arloesi’r cwricwlwm newydd ddigwydd o fewn hyfforddiant athrawon yn ogystal ag o fewn ysgolion. Mae angen felly paratoi darpar athrawon yn ddigonol ar gyfer y cwricwlwm newydd. Cytuna ERW (2018) fod angen i bob athro feddu ar y sgiliau a’r adnoddau angenrheidiol er mwyn addysgu’n effeithiol.  
Dadleua Payton a Hague (2010) fod athrawon newydd ei gymhwyso yn meddu ar sgiliau uwch o dechnoleg ac yn medru cynorthwyo athrawon profiadol gyda thechnolegau newydd. Ar brofiadau addysgu diweddar, canfyddais fod llawer o staff yn rhagdybio fy mod i’n gwybod llawer am dechnoleg am fy mod i’n ifanc. Roeddwn yn cael fy ngofyn yn aml i gynorthwyo’r athro dosbarth gyda thasgau technegol. Wrth wneud hyn, teimlaf fy mod wedi rhannu syniadau newydd gydag athrawon ac yn derbyn syniadau fy hun wrth wylio’r mentor dosbarth. Gwelir felly bod athrawon yn medru dysgu oddi wrth ei gilydd. Cydnabu Harris a Jones (2017) fod cymunedau dysgu proffesiynol yn medru effeithio’n gadarnhaol ar arfer athrawon ac o ganlyniad yn codi safon y dysgu. Gwelwyd ar brofiad addysgu diweddar fod yr ysgol wedi sefydlu ‘triawdau dysgu’ er mwyn rhannu arfer dda a chodi safonau. Amlygir pwysigrwydd cyd-weithio fel rhan o’r safon ‘Cydweithredu’ lle disgwylir i staff weithio gyda’i gilydd i wella profiadau’r dysgwyr (Llywodraeth Cymru, 2018). Ehanga ESTYN (2017) ar hyn drwy awgrymu y dylid cynnwys dysgwyr yn rhan o’r broses fel ‘arweinwyr digidol’. Gwyddys fod technoleg yn rhan o fywyd bob dydd plant erbyn hyn ac felly gellid manteisio ar hyn wrth eu gwahodd i rannu eu gwybodaeth a phrofiadau gydag athrawon a’u cyfoedion er mwyn gwella sgiliau’r ysgol gyfan. 
[bookmark: _Hlk531945670]Gellir defnyddio llythrennedd, rhifedd a chymhwysedd digidol er mwyn asesu dysgu dysgwyr mewn meysydd ar draws y cwricwlwm. Caiff dysgwyr gyfleoedd i gymhwyso eu sgiliau mewn cyd-destunau ystyrlon a dangos dealltwriaeth o’r testun neu faes o dan sylw. Enghraifft o hyn fyddai disgybl yn ysgrifennu dyddiadur faciwî yn ystod yr Ail Ryfel Byd. Drwy hyn amlygir ei ddealltwriaeth o fywyd yn ystod y rhyfel ynghyd ag ysgrifennu at ddiben penodol. Cytuna Didau (2014) bod modd i ddysgwyr arddangos eu dealltwriaeth drwy lythrennedd. Mae hyn o gymorth i ddisgyblion wrth iddynt baratoi ar gyfer y Profion Llythrennedd a Rhifedd. Drwy ymgyfarwyddo â throsglwyddo eu sgiliau i sefyllfaoedd gwahanol, byddant yn medru penderfynu pa sgiliau sydd fwyaf addas i’w defnyddio o fewn y cyd-destun.  
[bookmark: _Hlk531945712]Cred Llywodraeth Cymru (2017) fod gan asesu ar gyfer dysgu le hanfodol wrth addysgu llythrennedd a rhifedd. Medrir defnyddio’r Fframwaith Llythrennedd a Rhifedd er mwyn asesu cyrhaeddiad presennol y dysgwyr a nodi’r camau nesaf iddynt i sicrhau dilyniant drwy’r ysgol (Llywodraeth Cymru, 2013). Bydd hyn o gymorth i athrawon wrth iddynt lunio adroddiadau blynyddol i rieni. Wrth ddarparu ystod o gyfleoedd i ddysgwyr gymhwyso eu sgiliau ar draws y cwricwlwm yn ystod y flwyddyn, cânt ddarlun clir o ddealltwriaeth bresennol y plentyn a’r ffordd ymlaen. 
Ar brofiad addysgu diweddar, gwelais i hi’n anodd ceisio ymgorffori cymhwysedd digidol o fewn fy ngwersi am fod yna amserlen ar gyfer yr iPads a oedd yn cael eu rhannu rhwng holl ddosbarthiadau Cyfnod Allweddol 2. Nid oedd y teclynnau yn hygyrch ac felly nid oedd yn bosib bob tro i fanteisio ar gyd-destunau pwrpasol i gymhwyso medrau digidol y disgyblion. Dengys hyn fod yna ddiffyg adnoddau ar gael i ddisgyblion. Rhaid felly ystyried y gost sydd ynghlwm â symud ysgolion ymlaen i’r unfed ganrif ar hugain. Rhaid cofio, nid oes yna gyfeiriad at dechnoleg benodol o fewn y fframwaith er mwyn galluogi ysgolion i ddefnyddio technoleg bresennol ac i beidio ag amddifadu technolegau allddyfodol (Llywodraeth Cymru, 2016). Penderfyniad yr ysgol yw hi ynglŷn â pha dechnoleg i’w ddefnyddio. Atgyfnertha Arthur, Crick a Hayward (2013) nad y dechnoleg a ddefnyddir sy’n bwysig ond y sgiliau a ddatblygir a’r gallu i’w trosglwyddo i wahanol gyd-destunau. 
Ar brofiad addysgu ddiweddar, wrth addysgu gwers ar y rhaglen ‘Paint’, sylweddolais nad oedd gan lawer o ddisgyblion ymwybyddiaeth o sut i ddefnyddio llygoden. Roeddent yn ceisio cyffwrdd â sgrin y cyfrifiadur er mwyn cwblhau’r gweithgaredd. Noda ESTYN (2018b, t.9) fod ysgolion erbyn hyn yn prynu cymysgedd o lechi a gliniaduron am “nad llechi sydd bob amser orau at y diben...yn enwedig pan fydd angen bysellfwrdd”. Rhaid addysgu ystod o sgiliau i’r disgyblion. Yn ogystal â hyn, mae ysgolion yn dechrau o fannau gwahanol, gyda rhai yn fwy blaenllaw gyda thechnoleg eisoes ac felly rhaid cefnogi pob ysgol ar ei thaith ddigidol.  
Esbonia ESTYN (2016) fod cyfleoedd i addysgu rhifedd yn effeithiol ar draws y cwricwlwm yn cael eu llesteirio drwy ddefnyddio taflenni gwaith. Nid yw hyn yn galluogi disgyblion i fod yn annibynnol ac i arddangos eu dealltwriaeth yn greadigol. Rhaid darparu cyfleoedd ystyrlon iddynt ddefnyddio mathemateg yn drawsgwricwlaidd. 
Wrth i’r drafodaeth dirwyn i ben, mae’n amlwg fod yna nifer o agweddau sydd angen eu hystyried cyn medru ymgorffori llythrennedd, rhifedd a chymhwysedd digidol fel cyfrifoldebau trawsgwricwlaidd yn effeithiol. Y prif bryder yw gallu personol athrawon o ran cymhwysedd digidol a’u hymwybyddiaeth o ofynion y Fframwaith Cymhwysedd Digidol. Pwysleisia Donaldson (2015) y bydd cymhwysedd digidol yn peri ystod o oblygiadau fel cyfrifoldeb trawsgwricwlaidd. Rhaid sicrhau fod athrawon yn medru adnabod cyfleoedd i gyfuno’r cyfrifoldebau i’w gwersi mewn modd ystyrlon. 
Er mwyn mynd i’r afael â’r agweddau yma, pennir ychydig o dargedau personol i fy hun yn ogystal ag argymhellion ar gyfer ysgolion, consortia a Llywodraeth Cymru wrth symud tuag at y cwricwlwm newydd a’r cyfrifoldebau trawsgwricwlaidd. 
Targedau Personol:
Bwriadaf ehangu ar fy nealltwriaeth o ofynion y fframweithiau a’r hyn sy’n ddisgwyliedig i’r disgyblion ei ddatblygu. Yn ogystal â hyn, mae angen i mi ddatblygu fy ngwybodaeth pwnc yn enwedig o ran cymhwysedd digidol er mwyn adnabod cyd-destunau perthnasol i ymgorffori’r medrau. Teimlaf y bydd hyn yn fy ngalluogi i sicrhau fy mod yn defnyddio llythrennedd, rhifedd a chymhwysedd digidol yn y ffordd briodol er mwyn cymhwyso’r sgiliau a ddysgwyd o fewn gwersi pwnc. Yn olaf, mae angen i mi ddefnyddio’r Fframweithiau yn fwy effeithiol er mwyn asesu dealltwriaeth disgyblion a phennu’r ffordd ymlaen iddynt.
Argymhellion ar gyfer ysgolion, consortia a Llywodraeth Cymru:
Yn fy marn i, mae angen i ysgolion sicrhau bod athrawon yn derbyn hyfforddiant er mwyn datblygu eu gwybodaeth pwnc ac i dyfu’n fwy hyderus i addysgu’r cwricwlwm newydd. Mae gan y consortia rôl allweddol wrth wneud hyn. Fel y nodwyd gan ESTYN (2018a), mae angen i ysgolion wella eu cynllunio er mwyn darparu cyfleoedd i ddisgyblion gymhwyso eu medrau llythrennedd, rhifedd a chymhwysedd digidol mewn cyd-destunau perthnasol ar draws y cwricwlwm. Byddai’n fanteisiol petai ysgolion yn mapio’r fframweithiau yn unol â’r cwricwlwm er mwyn sicrhau bod yr holl linynnau yn cael yr un chwarae teg. Amlygwyd gan ESTYN (2017) nad oedd yna ddigon o gyfleoedd wedi’u cynllunio i gymhwyso sgiliau rhifedd dysgwyr ar draws y cwricwlwm. Yn ogystal â hyn, mae angen i athrawon datblygu eu dealltwriaeth o ddisgwyliadau’r fframweithiau, yn benodol cymhwysedd digidol am fod y gofynion yn llawer uwch nag ar gyfer TGCh. Byddai’n fuddiol i gonsortia hyrwyddo’r manteision o gyd-weithio ac annog athrawon i rannu arfer dda rhwng ysgolion clwstwr er mwyn codi safonau'r cyfrifoldebau trawsgwricwlaidd. 

